**ORDONANȚĂ DE URGENȚĂ**

**pentru modificarea și completarea Ordonanței de Urgență**

**a Guvernului nr. 109/2011 privind guvernanța corporativă**

**a întreprinderilor publice**

Având în vedere prevederile [Regulamentului (UE) 2021/241](https://www.legisplus.ro/Intralegis6/oficiale/afis.php?f=256130&datavig=2022-08-13&datav=2022-08-13&dataact=&showLM=&modBefore=) al Parlamentului European şi al Consiliului din 12 februarie 2021 de instituire a Mecanismului de redresare şi rezilienţă,

Ţinând cont de Decizia de punere în aplicare a Consiliului din 3 noiembrie 2021 de aprobare a evaluării planului de redresare şi rezilienţă al României (P.N.R.R.),

Având în vedere necesitatea implementării în integralitate a Jalonului 439 *„Intrarea în vigoare a legislației actualizate privind companiile de stat. Intrarea în vigoare a Legii nr. 111/2016 modificate, eliminându-se toate excepțiile, inclusiv pentru companiile de stat de la nivel local”,* din cadrul Reformei 9 *„Îmbunătățirea cadrului procedural de implementare a principiilor guvernanței corporative în cadrul întreprinderilor de stat”* ca parte a *Componentei 14 „Buna Guvernanță” din P.N.R.R.,*

Întrucât, în vederea desfășurării activității instituției, ca urmare a operaționalizării definitive din punct de vedere financiar în anul 2024 și pentru respectarea prevederilor legale referitoare la organizarea și funcționarea instituției, conform OUG nr. 109/2011 privind guvernanța corporativă, cu modificările și completările ulterioare, este necesară schimbarea sursei de finanțare a AMEPIP,

Prin excepție, în anul 2023 și în anul 2024, asigurarea finanțării cheltuielilor curente și de capital a AMEPIP a fost realizată prin derogare de la prevederile art. 4^1 din Legea nr.187/2023 pentru modificarea și completarea OUG nr. 109/2011, aprobată prin Legea bugetului pentru anul 2023 ( Legea nr. 368/2022), respectiv Legea bugetului pentru anul 2024 (Legea nr. 421/2023). Astfel, finanțarea cheltuielilor AMEPIP s-a realizat din venituri proprii și subvenții acordate de la bugetul de stat, prin bugetul Secretariatului General al Guvernului (cod sursa de finanțare G),

Corelarea calității de ordonator principal de credite cu sursa de finanțare, astfel cum este prevăzut în Legea nr. 500/2002, art. 20, alineatul 2, coroborat cu prevederile OUG nr. 109/2011 , art. 4^2, alineatul 7 și prevederile OMFP nr. 720/2014,

Văzând prevederile art. 67 din Legea nr. 500/2002 privind finanțele publice cu modificările și completările ulterioare, este reglementat faptul că Guvernul poate aproba schimbarea sistemului de finanțare a unor instituții publice, din finanțate potrivit prevederilor art. 62 alin. 1 lit. a) și lit. b) în finanțate în conformitate cu prevederile art. 62 alin. 1 lit. b) și c),

Întrucât sursa de finanțare a AMEPIP – respectiv sursa G, nu mai corespunde specificului activității, veniturilor proprii ale instituției și încadrării instituției ca ordonator principal de credite,

Modificarea cadrului legislativ va permite asigurarea cheltuielilor curente și de capital din veniturile proprii, cu impact financiar pozitiv asupra bugetului de stat, degrevând astfel bugetul statului de cheltuieli ce vizează AMEPIP,

Având în vedere existența riscurilor privind neîndeplinirea obiectivelor asumate de către România, atât în contextul implementării PNRR, cât și în contextul aderării la OCDE, cu consecințe economice și financiare extrem de serioase, inclusiv ratarea obiectivului de aderare a României la OCDE, în anul 2026,

În considerarea faptului că elementele menţionate mai sus vizează interesul general public şi strategic, sunt o prioritate a Programului de guvernare și constituie o situaţie de urgenţă, a cărei reglementare nu poate fi amânată, pentru a nu genera întârzieri în implementarea de către întreprinderile publice a principiilor de guvernanță corporativă elaborate de Organizaţia pentru Cooperare și Dezvoltare Economică, pentru a permite accesarea în continuare de către România a resurselor financiare disponibile la nivelul Uniunii Europene, respectiv a celor din PNRR,

În temeiul art. 115 alin. (4) din Constituția României, republicată

Guvernul României adoptă prezenta ordonanță de urgență.

ARTICOL UNIC. – Ordonanța de urgență a Guvernului nr. 109/2011 privind guvernanța corporativă a întreprinderilor publice, publicată în Monitorul Oficial al Românei, Partea I, nr. 883 din 14 decembrie 2011, aprobată cu modificări și completări prin Legea nr.111/2016, cu modificările și completările ulterioare, se modifică și se completează după cum urmează:

1. La Articolul 4^1alineatul 3 se modifică și va avea următorul cuprins:

(3) Finanţarea cheltuielilor curente şi de capital ale AMEPIP se asigură integral din venituri proprii.

1. La Articolul 4^1 alineatul 4 se modifică și va avea următorul cuprins:

(4) Veniturile proprii ale AMEPIP provin dintr-un tarif de monitorizare de până la 0,1% din veniturile totale stabilite prin situaţiile financiare anuale ale întreprinderilor publice, aprobate pentru anul precedent, stabilit anual prin ordin al preşedintelui AMEPIP.

1. La Articolul 4^1, după alineatul (4) se introduc trei noi alineate, alineatele (5)-(7), cu următorul cuprins:

(5) AMEPIP întocmeşte anual bugetul de venituri şi cheltuieli, situaţiile financiare şi organizează evidenţa contabilă la nivel de instituţie. Bugetul anual de venituri și cheltuieli al AMEPIP se aprobă prin hotărâre a Guvernului, iar execuția bugetară se realizează conform reglementărilor legale în vigoare.

(6) Până la data de 31 decembrie 2024, finanţarea AMEPIP se realizează din venituri proprii şi subvenţii de la bugetul de stat, în limitele bugetului aprobat. Excedentul rezultat din execuţia bugetară realizată în anul 2024 de AMEPIP se regularizează la sfârşitul anului 2024 cu bugetul din care este finanţat, în limita sumelor primite, iar diferența din excedentul anual se reportează în anul următor cu aceeași destinație.

(7) Din excedentul anual rezultat din execuţia bugetului de venituri şi cheltuieli al AMEPIP, se vor finanța cheltuielile curente și de capital ale AMEPIP.

4. La Articolul 59^1 alineatul 6 se modifică și va avea următorul cuprins:

(6) Constatarea contravenţiilor şi aplicarea sancţiunilor contravenţionale se realizează de către persoane împuternicite prin ordin al preşedintelui AMEPIP. Sumele încasate se fac venit la bugetul de stat. Sancţiunile aplicate vor fi aduse la cunoştinţa publicului prin afişare pe pagina de internet a autorităţii publice tutelare şi a AMEPIP.

**PRIM-MINISTRU**

**ION - MARCEL CIOLACU**

**București,**

**Nr.**